
REPUBLIKA HRVATSKA
VISOKI TRGOVAČKI SUD REPUBLIKE HRVATSKE
		Z A G R E B 


R E P U B L I K A   H R V A T S K A

R J E Š E NJ E


Visoki trgovački sud Republike Hrvatske, u vijeću sastavljenom od sudaca Dubravke Matas, predsjednice vijeća, Mladena Šimundića, suca izvjestitelja, i Lenke Ćorić, člana vijeća, u skraćenom stečajnom postupku nad stečajnim dužnikom SAPOR d.o.o., OIB 82948198557, Split, Put Brodarice 6,  odlučujući o žalbi  stečajnog dužnika, protiv rješenja Trgovačkog suda u Splitu poslovni broj St-645/17 od 11. listopada 2017., u sjednici vijeća održanoj 14. studenog 2017.
r i j e š i o   j e


Odbija se dužnikova žalba kao neosnovana i potvrđuje rješenje Trgovačkog suda u Splitu poslovni broj St-645/17 od 11. listopada 2017.  
 
Obrazloženje


	Rješenjem poslovni broj St-645/17 od 11. listopada 2017. Trgovački sud u Splitu obustavio je provedbu skraćenog stečajnog postupka nad stečajnim dužnikom.

Iz obrazloženja proizlazi da je prvostupanjski sud utvrdio da, u postupku pokrenutom na temelju zahtjeva Financijske agencije za provođenje skraćenog stečajnog postupka nad dužnikom, prema odredbi čl. 429. Stečajnog zakona („Narodne novine“ broj 71/15; dalje: SZ), nisu ispunjeni uvjeti za istovremeno otvaranje i zaključenje skraćenog stečajnog postupka u smislu odredbe čl. 431. SZ-a.

Protiv navedenog rješenja dužnik je podnio žalbu zbog svih žalbenih razloga s prijedlogom ovom sudu da rješenje ukine. U žalbi je, u bitnom, naveo kako je obrazloženje pobijanog rješenja kontradiktorno, nerazumljivo i proturječno samo sebi i izreci ukazujući time na bitnu povredu odredaba parničnog postupka iz čl. 354. st. 2 t. 11. Zakona o parničnom postupku. Istaknuo je da je pogrešno utvrđenje prvostupanjskog suda da je dužnik dostavio javnobilježnički ovjeren popis svoje imovine i obveza budući da dužnik nije dostavio nikakav popis svoje imovine. Naglasio je kako ni jedan od vjerovnika koji je predložio otvaranje stečajnog postupka nije istodobno s prijedlogom predujmio sredstva za namirenje troškova stečajnog postupka, pri čemu je ukazao da vjerovnik Republika Hrvatska nije oslobođena predujmljivanja sredstava za namirenje troškova stečajnog postupka. Smatra da je pogrešan zaključak prvostupanjskog suda da je Republika Hrvatska dostavila dokaze o tome da dužnik ima dovoljno imovine dostatne za podmirenje predvidivih troškova stečajnog postupka. Osim toga, istaknuo je da nitko od vjerovnika, koji su zatražili pokretanje stečajnog postupka, nisu učinili vjerojatnim postojanje svoje tražbine.

	Žalba nije osnovana.

Nakon što je ispitao pobijano rješenje sukladno odredbama čl. 365. i čl. 381. Zakona o parničnom postupku („Narodne novine“ broj 53/91, 91/92, 112/99, 88/01, 117/03, 88/05, 84/08, 123/08, 57/11, 148/11, 25/13 i 89/14; dalje: ZPP), u vezi s odredbom čl. 10. SZ-a, pazeći po službenoj dužnosti na bitne povrede odredaba postupka iz čl. 354. st. 2. t. 2., 4., 8., 9., 11., 13. i 14. ZPP-a, kao i na pravilnu primjenu materijalnog prava, ovaj sud nalazi da je pobijano rješenje pravilno i u skladu sa zakonom.
 
	Pri donošenju pobijanog rješenja prvostupanjski sud nije počinio niti jednu od bitnih povreda odredaba parničnog postupka na koje drugostupanjski sud pazi po službenoj dužnosti, pa ni onu iz odredbe čl. 354. st. 2. točke 11. ZPP-a na koju stečajni dužnik ukazuje u žalbi.

Odredbom čl. 428. SZ-a propisano je da će sud provesti skraćeni stečajni postupak nad pravnom osobom ako su ispunjene sljedeće pretpostavke: ako nema zaposlenih, ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana i ako nisu ispunjene pretpostavke za pokretanje drugog postupka radi brisanja iz sudskoga registra, a nakon uvida u sudski registar sud na mrežnoj stranici e-Oglasna ploča sudova objavljuje oglas (čl. 430. SZ-a).

Iz spisa proizlazi da je Financijska agencija podneskom od 9. lipnja 2017. zahtijevala provedbu skraćenog stečajnog postupka jer dužnik u očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 23.538.053,78 kn, te prema podacima Hrvatskog zavoda za mirovinsko osiguranje nema zaposlenih (čl. 428. i čl. 429. SZ-a).

Postupajući po odredbi čl. 430. SZ-a prvostupanjski je sud 28. kolovoza 2017. objavio Oglas (list 6. spisa), koji sadrži podatke za identifikaciju dužnika i ukupnom iznosu duga evidentiranog na temelju neizvršenih osnova za plaćanje; poziv osobi ovlaštenoj za zastupanje dužnika po zakonu da u roku od 15 dana od dana objave oglasa podnese sudu javnobilježnički ovjerovljen popis imovine i obveza na propisanom obrascu; poziv vjerovnicima da najkasnije u roku od 45 dana od objave oglasa predlože otvaranje stečajnog postupka te po pozivu uplate predujam za pokriće troškova tog postupka, kao i upozorenje o pravnim posljedicama nepodnošenja prijedloga za otvaranje stečajnog postupka iz čl. 431. SZ-a.

Iz spisa proizlazi da osoba ovlaštena za zastupanje dužnika po zakonu nije u roku od 15 dana od dana objave oglasa podnijela sudu javnobilježnički ovjerovljen popis imovine i obveza na propisanom obrascu, pa je pogrešno utvrđenje prvostupanjskog suda da je dužnik podnio na propisanom obrascu popis svoje imovine i obveza, a na što pravilno ukazuje žalitelj u žalbi.

Međutim, između ostalih vjerovnika, vjerovnik Republika Hrvatska, zastupana po Županijskom državnom odvjetništvu je podneskom od 6. rujna 2017., stavila prijedlog za otvaranje stečajnog postupka uz koji je dostavila dokaz o postojanju svoje tražbine te postojanju stečajnog razloga nesposobnosti za plaćanje propisanog odredbom čl. 6. st. 2. 
SZ-a.

Odredbom čl. 431. SZ-a propisano je da ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka, te ako u roku od 45 dana nijedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrat će se da je dužnik nesposoban za plaćanje (st. 1.), te će u tom slučaju sud po službenoj dužnosti donijeti rješenje o otvaranju i zaključenju skraćenog stečajnog postupka, uz odgovarajuću primjenu odredaba čl. 132. i 133., te čl. 286. - 292. SZ-a (st. 2.).

Naime, skraćeni stečajni postupak se može obustaviti u smislu odredbe čl. 433. SZ-a samo ako se ne ispune uvjeti za istovremeno otvaranje i zaključenje stečajnog postupka, odnosno ako se ne ispune uvjeti iz odredbe čl. 431. SZ-a.

S obzirom na to da je u konkretnom slučaju vjerovnik Republika Hrvatska, koju zastupa Županijsko državno odvjetništvo, predložila otvaranje stečajnog postupka to je prvostupanjski sud pravilno ocijenio da nisu ispunjene pretpostavke za istovremeno otvaranje i zaključenje stečajnog postupka, stoga je na temelju odredbe čl. 433. SZ-a pravilno obustavio skraćeni stečajni postupak 

Neosnovano dužnik smatra da je Republika Hrvatska istodobno s prijedlogom za otvaranje stečajnog postupka trebala predujmiti sredstva za namirenje troškova stečajnog postupka jer Republika Hrvatska, a kako je pravilno utvrdio i prvostupanjski sud, sukladno odredbi čl. 434. u vezi s odredbom čl. 114. st. 1. i 3. SZ-a nije u obvezi platit navedeni predujam.

Žalbeni navodi kojima dužnik ukazuje da, suprotno utvrđenju prvostupanjskog suda, nije dostavio nikakav popis imovine, da niti jedan od vjerovnika koji je predložio otvaranje stečajnog postupka nije učinio vjerojatnim postojanje svoje tražbine te da Republika Hrvatska nije dostavila sudu dokaz iz kojeg proizlazi da dužnik ima dovoljno imovine dostatne za pokriće predvidivih troškova stečajnog postupka nisu od utjecaja na pravilnost i zakonitost pobijanog rješenja. To stoga što je prvostupanjski sud zbog činjenice da je vjerovnik Republika Hrvatska predložio otvaranje stečajnog postupka pravilno zaključio da nisu ispunjene pretpostavke za otvaranje i istodobno zaključenje skraćenoga stečajnog postupka iz odredbe čl. 431. SZ-a. Pritom valja napomenuti da iz dostavljenog dopisa Ministarstva financija, Porezne uprave, Područnog ureda Split od 28. kolovoza 2017. (list 15. spisa), proizlazi da dužnik ima u vlasništvu dva motorna vozila te motocikl, a kako ni sam žalitelj u žalbi ne osporava navedenu činjenicu, to je prema shvaćanju ovog suda dovoljna imovina čijim bi se unovčenjem mogli namiriti predvidivi troškovi stečajnog postupka.

Slijedom navedenog, kako žalitelj svojim žalbenim navodima nije doveo u pitanje pravilnost pobijanog rješenja, valjalo je na temelju odredbe čl. 380. t. 2. ZPP-a u vezi s čl. 10. SZ-a, odbiti žalbu kao neosnovanu i potvrditi prvostupanjsko rješenje.

U Zagrebu 14. studenog 2017.

 								PREDSJEDNICA VIJEĆA
 								DUBRAVKA MATAS, v.r.

Za točnost otpravka
ovlašteni službenik
Brankica Curman

